1. Kien pass dovut li l-Kap tal-partit jerġa' jqiegħed lilu nnifsu lura għall-approvazzjoni tal-Kunsilliera tal-partit. Kif kien spjega huwa stess bl-iktar mod ċar fl-aħħar Kunsill Ġenerali, ried jagħti kull opportunità sabiex il-proċess demokratiku jsir. Il-proċess li permezz tiegħu, kull min b'xi mod ma jaqbilx miegħu, jkun jista' jikkontestah. Kien hemm min ipprova jnaqqas mill-valur ta' dan kollu. Kien hemm min ċekknu għal raġunijiet differenti, però fuq in-naħa l-oħra kien ikun hemm iktar kritika li kieku dan kollu ma sarx. Bħal pajjiżi oħra, minn fostna l-ipokrezija u s-segwaċi tal-partit trasversali tal-għira, ma jonqsux. 2. Ħalla t-triq miftuħa sabiex dawk kollha li tul din il-leġislatura ma qablux miegħu, issa setgħu jersqu 'l quddiem u jgħaddu għall-fatti. Għax irid jingħad li tul din il-leġislatura ma naqsux dawk li mal-inqas tingiża, vera jew apparenti, kienu jidħlu jiġru jesprimu ruħhom mod jew ieħor. Kull sena, mill-bidunett rajna ħafna li ntilfu f'din it-triq, jgħidu dak li forsi anqas jemmnu fih jew li huwa evidenti li m'għandu ebda forma ta' verità. Biss, issa dawk kollha li b'xi mod kienu kontestaturi ta' linja politika jew ta' tmexxija ta' partit, setgħu jersqu 'l quddiem. Joħorġu għonqhom skont il-valuri tal-irġulija u jikkontestaw b'alternattiva interna. 3. Din kienet opportunità unika li ħadd ma ħa. Opportunità li ebda kap ieħor qatt ma ta lil min ikkontestah, u dan f'ebda partit. Għalhekk huwa illum iktar u iktar għad-dawl tax-xemx li min qabel resaq 'il quddiem kontrih, illum qiegħed bil-fatti jaċċettah bħala l-persuna li kapaċi jmexxi 'l quddiem. Min jaf sew lil dan il-partit, żgur jaf li ebda Kap tal-partit, wisq u wisq inqas Lawrence Gonzi ma ried, jew irid, jew jippretendi li kull min qiegħed miegħu jaqbel perfettament u ma jgħidx il-kontra, però hemm linja interna fil-partit ta' kif din issir. Saret qabel u tibqa' ssir minn dawk li jridu l-ġid lil dan il-partit, għax jemmnu fih li kapaċi jibdel, jirriforma u jwassal il-ġustizzja soċjali tagħna fejn għandu jwassalha. 4. Il-Partit Nazzjonalista f'dawn l-aħħar snin minn meta kien fl-Oppożizzjoni sallum, kellu dejjem kurrenti ta' ħsieb fuq suġġetti varji li kien kapaċi jiddiskuti fit-tul u fil-fond fi ħdanu. Bil-kalma, bl-irġulija u bl-għarfien li ladarba nieħdu deċiżjoni nkunu lkoll marbutin biha u niddefenduha. Partit politiku jaħdem b'dan il-mod. Dan huwa l-vantaġġ tad-demokrazija li jkollha fi ħdanha persuni liberi li jidħlu għall-piż u responsabbiltà li jipparteċipaw u jmexxu 'l quddiem għall-ġid komuni. Ma nafx min jista' jippretendi l-kontra, sakemm ma nkissrux kompletament is-sistema politika li baqgħet taħdem u mmorru għal dik anarkika, fejn kull membru huwa għal rasu. Il-poplu sa issa jivvota għall-persuni fi ħdan il-partit u mhux għal varjetà ta' persuni li kull wieħed jiġi jirrappreżenta partit għalih innifsu. 5. Lawrence Gonzi ra sew ma' wiċċu. Kien kemm kampanji varji kontra tiegħu. Uħud jidhru, oħrajn mhux tant, sakemm ma tkunx taf sew il-persuni varji. Dawn kollha rnexxilu jissuperahom. Irnexxilu jkompli jżomm it-tmun, id-direzzjoni t-tajba tal-partit u tal-pajjiż. Nixtieq inkun naf min kien ikun kapaċi jmexxi 'l quddiem b'dan kollu, f'dan il-baħar imqalleb li f'ebda mument ma juri li ser inaqqas. Biss, dawk li jafuh jirrikonoxxu li l-paċenzja u l-preparazzjoni li jissaporti fit-tul huma parti sħiħa mill-karattru tiegħu. Servewh tajjeb fil-kamp politiku. Jum wara jum rajtu direttament iżomm lura. Nifhmu, għax anke jien mhux nieqes minn dawn, però nistqarr li għandu dożi ferm iktar qawwija minn tiegħi. 6. Dan l-appuntament huwa illum superat. Għadda, u issa qiegħed warajna. Inħarsu 'l quddiem sabiex inkomplu naħdmu għall-ġid tal-pajjiż tagħna. Dan ma jfissirx li mhux ser naraw iktar problemi, kumplikazzjonijiet varji, anzi nistgħu nipprevedu li l-kurrenti ser jiżdiedu. Biss, żgur mhux forsi f'dan kollu l-poplu ser jirrikonoxxi li, minkejja kollox, Lawrence Gonzi kapaċi jeħodhom, jaffrontahom u, biċċa biċċa, jissuperahom. Il-bnedmin ta' rieda tajba persuna ta' valur iridu biex tmexxihom 'il quddiem. Kap ta' partit li jibqa' jħares 'il quddiem u jaħdem għas-sewwa. Prim Ministru li jibqa' jistinka biex jassigura l-paċi, l-istabilità, il-progress u l-ġustizzja soċjali.
Il-konferma tal-Kap